চোখ বন্ধ করে দেখুন তো, ডিসেম্বরের সেই দিন গুলো মনে পড়ছে কিনা। মনে পড়ছে এটিএম-এর সামনে লম্বা লম্বা লাইন, বাড়ির কাজের লোককে নগদ টাকায় মাস-মাইনে দিতে গিয়ে হিমসিম, অটো রিক্সায় ভাড়া দিতে গিয়ে খুচরোর সমস্যা, ইত্যাদি এবং ইত্যাদি!
ঝাপসা লাগছে না, দিনগুলো? কারও হয়তো আর ভাল করে মনেও পড়ছে না। এটাই তো স্বাভাবিক। দেখুন মাত্র ছ’মাস হয়েছে। কত হইচই, কত প্রতিবাদ, সবই তো মিইয়ে গেছে। সে অধ্যায় শেষ। এবার নতুন অধ্যায় শুরু। জিএসটি জমানা। 
জিএসটি খায় না, মাথায় দেয়? জিএসটি-র পুরো কথাটি কী? কেউ বলছেন, ‘গুডনাইট, সুইট ড্রিমস, টাটা’, কেউ বলছেন, ‘গুষ্টির ষষ্ঠী পুজো’— এরকম আরও কতকিছু। প্রধানমন্ত্রী বলছেন, ‘গুড এ্যান্ড সিম্পল ট্যাক্স’। যদিও আসল কথাটি ‘গুডস অ্যান্ড সার্ভিসেস ট্যাক্স’ বা পণ্য ও পরিষেবা কর।
জিএসটি নিয়ে হইচই-এর মাঝে একটি প্রশ্নই কিন্তু ঘুরপাক খাচ্ছে সাধারণ মানুষের মনে, এতে জিনিসপত্রের দাম কমবে না বাড়বে? বাড়লে কতটা, কমলে কতটা? এর উত্তর অনেকে অনেক রকম ভাবে দেওয়ার চেষ্টা করলেও, শুধুই কিছু শতাংশের হিসেব ঘুরে বেড়াচ্ছে ইতিউতি। আর হোয়াটসঅ্যাপের গ্রুপ জুড়ে কোথায়, কিসে, কত কর, তার লম্বা ফর্দ।

জিএসটি চালুর রাতে আলোয় সেজেছে সংসদ ভবন। ছবি: পিটিআই
শাক-সবজিতে বা চাল ডালে জিএসটি লাগু হচ্ছে না বলেই জানা গিয়েছে। ফলে নিত্যপ্রয়োজনীয় জিনিসের উপর জিএসটি-র প্রভাব না পড়ারই কথা। মানে রোজকার বাজার হাটে দাম একই থাকবে ধরে নেওয়া যায়। তবু কোন দিক দিয়ে পকেট কাটা যাবে, তা বুঝতে অনেক সময় লাগবে। 
আসলে প্রধানমন্ত্রী হোন বা অর্থমন্ত্রী, জিএসটি-র সুফল বা কুফল ঠিক কীভাবে বা কতদিনের মধ্যে সাধারণ মানুষের কাছে পৌঁছবে তা জানেন বলে মনে হয় না। আর আমাদের মুখ্যমন্ত্রী সাধারণ মানুষের কথা ভেবে, নাকি ছোট ও ক্ষুদ্র ব্যবসায়ীদের কথা ভেবে জিএসটি-র প্রতিবাদ করছেন তাও ঠিক বোধগম্য নয়।

এই বিষয়ে অন্যান্য খবর

জিএসটি চালু মাঝরাতে, আপনার ১৫টি সুবিধা অসুবিধার কথা জানালেন বিশেষজ্ঞ
জিএসটি-র প্রভাব প্রেম করতে গিয়ে টের পাবেন, জেনে নিন সুবিধা-অসুবিধার তথ্য


অত বুঝে কাজ কী বলুন তো! নোটবাতিলও কী আমরা বুঝেছিলাম বা যা বুঝেছিলাম, তার সবটা কী মিলেছে? সব কালো টাকা বেরিয়ে এল? ৬ মাস হয়ে গেল, জানতে পারলাম কি, কত বাতিল নোট ব্যাঙ্কে জমা পড়ল? সরকার বা রিজার্ভ ব্যাঙ্ক হিসেবেই দিল না এখনও। জাল নোট? এই তো কোটি কোটি নতুন ২০০০ টাকার জাল নোট ধরা পড়ছে এই বাংলা সীমান্ত থেকেই।
অত বুঝে কাজ নেই, তার চেয়ে চলুন আমরা উৎসব করি। কী সুন্দর মাঝরাতে ভাষণ-টাষণ হল, কী সুন্দর আলোর মালায় সাজলো সংসদ ভবন। চারিদিকে তো উৎসব উৎসব ভাব। সেই উৎসবেই সামিল হই। 

জিএসটি চালুর দিনে লখনউতে বাজির উৎসব। ছবি: পিটিআই
আর খরচ বাড়া-কমা? আরে ও তো কতই বেড়েছে কমেছে। দু’দশ টাকা বাড়লে আর এমন কী মহাভারত অশুদ্ধ হবে বলুন তো! সিগারেটের দাম তো দিনকে দিন বাড়ছে, কতজন সিগারেট খাওয়া বন্ধ করেছে? প্রধানমন্ত্রীর ডিজিটাল ইন্ডিয়ায় ডেবিট-ক্রেডিট কার্ড বা মোবাইল ব্যবহার করতে গিয়ে, যদি একটু বেশি খরচ করতেও হয়, তা তো দেশের জন্যই করব, তাই না?
নোটবাতিলের পরেও উত্তরপ্রদেশ থেকে শুরু করে একের পর এক স্থানীয় নির্বাচনে তো মোদী জিতে গিয়েছেন। আপনার কাছেও তো নোটবাতিল ঝাপসা হয়ে গিয়েছে। জিএসটি-র সঙ্গেও আমরা মানিয়ে নেব। পৃথিবী উল্টে যাচ্ছে না। আপনার খাওয়া-দাওয়াও বন্ধ হচ্ছে না।
কাজেই অতশত না ভেবে আসুন হাততালি দিই। খুব জোরে। যাতে কোনও ‘অপপ্রচারের’ আওয়াজ কানে না যায়।